РЕШЕНИЕ НА КОМИСИЯТА
от 12 декември 2008 година
за приемане съгласно Директива 92/43/ЕИО на Съвета на първоначален списък на териториите от значение за Общността в Степния биогеографски район
(нотифицирано под номер C(2008) 8066)
(2008/966/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Степният биогеографски регион, посочен в член 1, буква в), подточка iii) от Директива 92/43/ЕИО, обхваща части от територията на Румъния, както е обозначено на биогеографската карта, одобрена на 20 април 2005 г. от комитета, създаден по силата на член 20 от посочената директива, наричан по-долу „Комитета по местообитанията“.
(2)
Необходимо е в контекста на започналия през 1995 г. процес да бъде отбелязан допълнителен напредък по отношение на реалното изграждане на мрежата „Натура 2000“, която представлява съществен елемент от опазването на биологичното разнообразие в Общността.
(3)
По отношение на Степния биогеографски регион списъците на териториите, предложени за територии от значение за Общността по смисъла на член 1 от Директива 92/43/ЕИО, бяха представени от Румъния на Комисията през октомври 2007 г. в съответствие с член 4, параграф 1 от Директива 92/43/ЕИО.
(4)
Заедно със списъците на предложените територии беше представена и информация за всяка територия в съответствие с формуляра, установен с Решение 97/266/ЕО на Комисията от 18 декември 1996 г. относно формуляра за предоставяне на информация за предложените в рамките на „Натура 2000“ обекти (2).
(5)
Информацията включва най-новата и окончателна карта на територията, изпратена от заинтересованата държава-членка, наименованието на територията, нейното географско положение и площ, както и данните, получени в резултат от прилагането на критериите, определени в приложение III към Директива 92/43/ЕИО.
(6)
Въз основа на проектосписъка, изготвен от Комисията в съгласие със заинтересованата държава-членка, който също така определя и териториите, в които се намират приоритетни естествени типове местообитания или приоритетни видове, следва да се приеме списък на териториите, избрани за територии от значение за Общността.
(7)
Данните за съществуването и разпределението на типовете естествени местообитания и видовете се развиват постоянно в резултат на наблюдението в съответствие с член 11 от Директива 92/43/ЕИО. Следователно оценката и изборът на територии на равнище Общност са направени въз основа на най-добрата налична към настоящия момент информация.
(8)
Заинтересованата държава-членка обаче не е предложила достатъчно територии, за да изпълни изискванията на Директива 92/43/ЕИО по отношение на някои типове местообитания и някои видове. За тези видове и типове местообитания следователно не може да се направи заключението, че мрежата е завършена. Като се вземе предвид времето, необходимо за получаването на информацията и за постигането на споразумение с държавата-членка, е необходимо да бъде одобрен първоначален списък на територии, който трябва да бъде преразглеждан в съответствие с член 4 от Директива 92/43/ЕИО.
(9)
Тъй като данните за съществуването и разпределението на някои от естествените типове местообитания от приложение I и на някои видове от приложение II към Директива 92/43/ЕИО остават непълни, не може да се направи извод дали мрежата е завършена или незавършена. Първоначалният списък следва да бъде преразгледан, ако е необходимо, в съответствие с разпоредбите на член 4 от Директива 92/43/ЕИО.
(10)
Мерките, предвидени в настоящото решение, са в съответствие със становището на Комитета по местообитанията,
ПРИЕ НАСТОЯЩОТО РЕШЕНИЕ:
Член 1
Първоначалният списък на териториите от значение за Общността в Степния биогеографски регион в съответствие с член 4, параграф 2, трета алинея от Директива 92/43/ЕИО е изложен в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 12 декември 2008 година.